Gauteng-inwoners teen hondsdolheid gewaarskuArgieffoto Nios het in ŉ verklaring gesê die gevalle van hondsdolheid is spesifiek in Muldersdrift en die Lanseria-gebied waargeneem, waar twee jakkalse met die siekte besmet is. Volgens mediaberigte is ŉ hond in die gebied ook positief getoets vir hondsdolheid. ŉ Inentingsprogram is in die gebied van stapel gestuur en Nios het ŉ beroep op inwoners gedoen om hul honde en katte te laat inent. Die instituut het ook inwoners gemaan om nie aan enige wilde diere, veral die jakkalse wat mak lyk, te vat nie. Volgens die Gautengse departement van landbou en landelike ontwikkeling, sterf ongeveer 55 000 mense wêreldwyd jaarliks aan hondsdolheid. Altesaam 44% van hierdie gevalle kom in Afrika voor. Hondsdolheid, ŉ virus wat die senuweestelsel aantas, word deur die speeksel van diere soos honde, jakkalse, muskeljaatkatte en muishonde, wat met hondsdolheid besmet is, versprei. Simptome van hondsdolheid in diere sluit aggressiewe gedrag en ŉ oordrewe reaksie op klank en lig in. Die diere is gewoonlik rusteloos en gespanne en hap na denkbeeldige insekte. Honde is gedisoriënteerd, dwaal doelloos rond en kwyl. Katte kan abnormale geluide maak en skuim om die bek hê. Menslike simptome sluit hoofpyn, angstigheid, koors, braking en verlamming in, wat uiteindelik tot ŉ koma en die dood kan lei. Nios se woordvoerder kon nie Woensdagoggend vir verdere kommentaar bereik word nie.